61. ΑΠΟΦΑΣΙΣ ΥΠΟΥΡΓΟΥ   ΚΟΙΝΩΝΙΚΩΝ ΥΠΗΡΕΣΙΩΝ Αριθ. Ζ2β/1334 της 19 Ιουλ./21 Αυγ. 1975  (ΦΕΚ Β΄ 890)  Περί καθορισμού των Αρχών του Υπουργείου Κοινωνικών Υπηρεσιών και των Ν.Π.Δ.Δ. αρμοδιότητος αυτού, αίτινες δικαιούνται να έχουν ιδίαν σφραγίδα.  Έχοντες υπ’ όψει: Τας διατάξεις του άρθρ. 7 παρ. 1 του Νόμ. 48/ 1975 «περί της Εθνικής Σημαίας της Ελλάδος, του Εμβλήματος της Ελληνικής Δημοκρατίας, του όρκου των αναλαμβανόντων δημοσίαν εν γένει υπηρεσίαν, του τύπου των σφραγίδων των Δημοσίων Αρχών και των εγγράφων τούτων», αποφασίζομεν: 1.Καθορίζομεν όπως αι κάτωθι Αρχαί του καθ’ ημάς Υπουργείου και εποπτευόμενα υπ’ αυτού Νομικά Πρόσωπα Δημοσίου Δικαίου έχουν ιδίαν σφραγίδα: α)Η Κεντρική Υπηρεσία του Υπουργείου. Αύτη έχει την υπό των διατάξεων της παρ. 1 του άρθρ. 6 του Νόμ. 48/1975 σφραγίδα. β)Αι Επιθεωρήσεις Κοινωνικών Υπηρεσιών, αι Νομαρχιακού επιπέδου Υπηρεσίαι του Υπουργείου και αι εξ αυτών εξαρτώμεναι τοιαύται (Κέντρα Υγείας, Υγειονομεία, Αεροϋγειονομεία, Υγειονομικοί Σταθμοί, Αγροτικά Ιατρεία κ.λπ.), η Υγειονομική Σχολή Αθηνών, η Κεντρική Αποθήκη Υλικού Κοινωνικών Υπηρεσιών, τα πάσης φύσεως Συμβούλια και Επιτροπαί παρά τη Κεντρική και ταις περιφερειακαίς Υπηρεσίαις του Υπουργείου ως και τα υπό τούτου εποπτευόμενα Νομικά Πρόσωπα Δημοσίου Δικαίου. Υπό των ανωτέρω τηρείται η υπό των διατάξεων της παρ. 3 του άρθρ. 6 του Νόμ. 48/1975 προβλεπομένη σφραγίς. 2.Ως προς τους υπευθύνους δια την φύλαξιν της σφραγίδος ορίζομεν: α)Δια την Κεντρικήν Υπηρεσίαν του Υπουργείου τον Προϊστάμενον του Τμήματος Αρχείου και Διεκπεραιώσεως της Δ/νσεως Διοικητικού. β)Δια τας εν παρ. 1β Υπηρεσίας τους Προϊσταμένους των Υπηρεσιών τούτων. Οι ανωτέρω δύνανται δι’ εγγράφου πράξεώς των να ορίζουν ως υπευθύνους δια την φύλαξιν και χρήσιν της σφραγίδος τους Προϊσταμένους των Γραμματειών και εν ελλείψει Γραμματειών εις έτερον όργανον της Υπηρεσίας. Εις τας περιπτώσεις ταύτας συντάσσεται ειδικόν πρωτοκόλλον παραδόσεως και παραλαβής, το οποίον επισυνάπτεται εις την πράξιν ορισμού του φύλακος και χρήστου της σφραγίδος.  γ)Δια τα Συμβούλια και Επιτροπάς τον Προϊστάμενον της Γρμματείας ή τον Γραμματέα αυτών. 3.Προς διευκόλυνσιν του όλου έργου της διεκπεραιώσεως οι ως άνω υπεύθυνοι και προκειμένου περί της Κεντρικής Υπηρεσίας κατόπιν εγκρίσεως του Προϊσταμένου της Διευθύνσεως Διοικητικού, δύνανται να προβούν εις πολλαπλήν παραγγελίαν και διάθεσιν της σφραγίδος και εις ετέρας μονάδας, ορίζοντες άμα και τον υπεύθυνον φυλάξεως και χρήσεως αυτής κατά τα προαναφερόμενα. 4.Οι οριζόμενοι ως θεματοφύλακες και χρήσται της σφραγίδος χρησιμοποιούν ταύτην προσωπικώς μόνον δια τα χρήζοντα σφραγίσεως έγγραφα ή αντίγραφα τούτων και λαμβάνουν παν μέτρον δια την φύλαξίν της εις τρόπον ώστε ουδείς τρίτος να δύναται να χρησιμοποιήση ταύτην. 5.Αι παλαιού τύπου σφραγίδες δέον όπως καταστραφούν μερίμνη των υπευθύνων, κατά τα ισχύοντα. Πάσα προγενεστέρα σχετική καταργείται. Η παρούσα, κοινοποιηθήτω προς άμεσον εκτέλεσιν, δημοσιευθήτω δε δια της Εφημερίδος της Κυβερνήσεως.   